**Orientering om driveplikten**

Jordlovens bestemmelser om driveplikt innebærer at du har plikt til å drive eiendommen så lenge som du eier den. Driveplikten gjelder fra det tidspunktet du overtok eiendommen. Du har frist på ett år på å bestemme deg for om du vil drive eiendommen selv eller oppfylle driveplikten ved bortleie.

**Oppfyllelse av driveplikten**

Du kan oppfylle driveplikten ved å leie bort jordbruksarealet i minst 10 år av gangen. Avtalen må føre til driftsmessige gode løsninger. Er du i tvil om avtalen tilfredsstiller lovens krav, kan du ta kontakt med kommunen. Avtalen må være skriftlig og eier kan ikke si den opp i leieperioden. Ved mislighold fra leietaker, kan avtalen sies opp.

Avtaler som fører til driftsmessige uheldige løsninger kan kommunen følge opp som brudd på driveplikten. Kommunen kan da gi pålegg om bortleie av jorda for en periode på inntil 10 år.

**Når en avtale om bortleie av jordbruksareal er inngått, skal eieren sende kopi av avtalen til kommunen som dermed får mulighet til å ta stilling om vilkårene for bortleie etter jordloven § 8 annet ledd er oppfylt.**

**Fritak fra driveplikten**

Du kan søke om fritak fra driveplikten hvis du ikke får leid ut jorda. Du sender en begrunnet søknad om fritak til kommunen. Hvis en annen søker på vegne av deg, må vedkommende ha fullmakt. Kommunen kan gi fritak enten helt ut (varig) eller for en viss tid (midlertidig). Kommunen kan også lempe på kravet til avtaleperiodens lengde. Det samme gjelder kravet om at avtalen skal innebære en driftsmessig god løsning. Ved søknad om fritak fra driveplikt vil kommunen legge vekt på:

* hvor viktig det er å holde jordbruksarealet i hevd
* arealets størrelse og avkastningsevne
* om annen jordbrukseiendom i området har behov for arealet som tilleggsjord
* din livssituasjon og evne til å drive selv

**For mer informasjon om driveplikten:**

* Lov om jord (jordloven) <https://lovdata.no/dokument/NL/lov/1995-05-12-23> og
* Rundskriv M-2/2017 <https://www.regjeringen.no/no/tema/mat-fiske-og-landbruk/landbrukseiendommer/innsikt/driveplikt/id2482570/>